《送董衮臣提举》
宋代·王庭圭

小庵遂在青林里，高轩大马从何至。慨然吐论翻涛澜，茅檐为我清风起。

忽传丞相下湖东，群凶落胆先摧锋。便欲磨盾作文檄，捷书飞入甘泉宫。

丞相参谋虚位否，会看出奇兼破虏。

席卷江湖波浪清，貂鼎勋庸归自取。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。